Alboraia posa en marxa la temporada de bany amb una ampliació horària com a novetat
05 de maig de 2023

L'Ajuntament d'Alboraia inicia la temporada de bany vigilada aquest mateix cap de setmana, un servei que estarà disponible durant els dissabtes i diumenges de maig i romandrà en actiu de manera ininterrompuda des del 27 de maig fins al 10 de setembre. Ho fa, a més, amb l'ampliació horària com a novetat en un projecte pilot per a estudiar l'afluència de banyistes a una hora més primerenca.

D'aquesta manera, La Patacona passarà a disposar de servei de Socorrisme i Salvament Marítim de 09.30 a 19.30 hores com a part d'aquesta prova. Port Saplaya, de moment, romandrà amb l'horari habitual: de 10.30 a 19.30 hores. Els horaris estaran en actiu des de demà, 6 de maig, de manera que no caldrà esperar a la temporada alta per a gaudir d'un major temps de bany.

Durant aquest mes, la totalitat de serveis prestats, que permeten l'obtenció dels certificats turístics Q de Qualitat i Qualitur, s'aniran incorporant progressivament. Socorrisme i Salvament Marítim, les oficines Tourist Info, els llavapeus i els vehicles de la Policia Local arrancaran el seu funcionament el 6 de maig, mentre que les passarel·les (normals i accessibles), les zones d'ombra i els quiosquets, que presten el servei de lavabos públics, hostaleria i oci en l'arena, començaran a muntar-se el 15 de maig.

El bany adaptat, que permet a persones amb mobilitat reduïda gaudir del bany d'una forma segura i amb recursos que els permeten tant una major autonomia com una major seguretat, estarà disponible amb la posada en marxa del servei complet, el 27 de maig. A més, la zona sense fums, un espai delimitat habilitat l'any passat per a no fumadors, estarà habilitada de nou en La Patacona.